Kommissionens afgørelse
af 3. december 2002
om afslutning af den fremskyndede fornyede undersøgelse af Rådets forordning (EF) nr. 1599/1999 om indførelse af en endelig udligningstold på importen af tråd af rustfrit stål af diameter 1 mm og derover med oprindelse i Indien
(2002/951/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab(1) (i det følgende benævnt "grundforordningen"), som ændret ved forordning (EF) nr. 1973/2002(2), særlig artikel 20,
efter høring af det rådgivende udvalg, og
ud fra følgende betragtninger:
A. TIDLIGERE PROCEDURE
(1) Rådet indførte ved forordning (EF) nr. 1599/1999(3), ændret ved forordning (EF) nr. 164/2002(4), en endelig udligningstold på importen af tråd af rustfrit stål af diameter 1 mm og derover (i det følgende benævnt "den pågældende vare") henhørende under KN-kode ex 7223 00 19 og med oprindelse i Indien. Foranstaltningerne blev indført i form af en værditold på mellem 0 % og 35,4 % for individuelle eksportører og en resttold på 48,8 %.
B. IGANGVÆRENDE PROCEDURE
1. Anmodning om fornyet undersøgelse
(2) Efter indførelsen af endelige foranstaltninger modtog Kommissionen en anmodning om en fremskyndet fornyet undersøgelse af forordning (EF) nr. 1599/1999 i henhold til artikel 20 i grundforordningen fra en indisk producent, Garg Sales Co. PVT Ltd ("ansøgeren"). Ansøgeren hævdede, at selskabet ikke var forretningsmæssigt forbundet med andre eksportører af den pågældende vare i Indien. Ansøgeren hævdede også, at selskabet ikke havde eksporteret den pågældende vare i den oprindelige undersøgelsesperiode (1. april 1997 til 31. marts 1998), men at det havde eksporteret den pågældende vare til Fællesskabet efter den periode. På grundlag af ovenstående anmodede ansøgeren om at få fastsat en individuel toldsats.
2. Indledning af en fremskyndet fornyet undersøgelse
(3) Kommissionen undersøgte den dokumentation, der blev forelagt af ansøgeren, og anså den for at være tilstrækkelig til at berettige indledningen af en fornyet undersøgelse i henhold til artikel 20 i grundforordningen. Efter høring af det rådgivende udvalg og efter at den pågældende erhvervsgren i Fællesskabet havde fået lejlighed til at fremsætte bemærkninger, offentliggjorde Kommissionen en meddelelse i De Europæiske Fællesskabers Tidende(5) om indledning af en fremskyndet fornyet undersøgelse af forordning (EF) nr. 1599/1999 angående det pågældende selskab og iværksatte en undersøgelse.
3. Manglende samarbejdsvilje fra den eksporterende producent
(4) For at opnå de oplysninger, som den anså for nødvendige til sin undersøgelse, sendte Kommissionen et spørgeskema til ansøgeren. Kommissionen modtog imidlertid ikke nogen besvarelse af spørgeskemaet inden for den fastsatte frist. Ansøgeren anmodede heller ikke om en forlængelse af fristen. Kommissionen underrettede så ansøgeren om, at den under disse omstændigheder havde til hensigt at afslutte den fornyede undersøgelse uden at foretage en yderligere undersøgelse af anmodningen om fastsættelse af en individuel toldsats. Ansøgeren fik en frist på ti dage til at fremsætte bemærkninger til dette. Der blev ikke modtaget bemærkninger fra ansøgeren efter meddelelsen om, at det var Kommissionens hensigt at afslutte den fornyede undersøgelse.
(5) Det konkluderes således, at Garg Sales Co. PVT Ltd har undladt at samarbejde i forbindelse med undersøgelsen ved ikke at besvare det spørgeskema, selskabet havde fået tilsendt af Kommissionen. Den fremskyndede fornyede undersøgelse bør derfor afsluttes -
TRUFFET FØLGENDE AFGØRELSE:
Eneste artikel
Den fremskyndede fornyede undersøgelse af Rådets forordning (EF) nr. 1599/1999 angående importen af tråd af rustfrit stål af diameter 1 mm og derover med oprindelse i Indien afsluttes.
Udfærdiget i Bruxelles, den 3. december 2002.